براهيم دياز

براهيم عبد القادر دياز (مزيود ف 3 غشت 1999)، لمعروف ب براهيم دياز ؤلا غي براهيم، هوّ لعّاب د كورة محتارف كيلعب ف لپوسط ديال مهاجم د لوسط ؤلا الجناح معا لفرقة د ريال مدريد. دياز تولد ف سپانيا، و كان لعب معا لمنتخب لوطني د سپانيا د قل من 17 عام و ديال لكبار، و دابا كيمتل لمنتخب لوطني لمغريبي د كورة د لكبار. صغرو. براهيم تولد ل ام سپانيولية و بّات مغريبي لي تّولد ف مليلية. براهيم كبر ف مالاڭا، و من بعد تحوّل ل مانشيستر فاش كان ف عمرو 16 عام، ملي سنى معا لاكاديمية د الصغار ديال فرقة مانشيستر سيتي. لكاريير معا لفراقي. مانشيستر سيتي. بدا براهيم لكاريير د كورة ف لفرقة لمحلية د مالاڭا، قبل ماينتاقل ل مانشيستر سيتي ف 2015 ب £200. 000. ف 21 شتنبر 2016، لعب لمرة اللولة ف ماتش ديال مانشيستر سيتي ملي دخل ف الدقيقة 80 ضد سوانسي سيتي. 5 يام موراها سنى لكونطرا اللول ديالو معا السيتي ل مدة 3 سنين. ف 21 نونبر 2017، لعب براهيم لمرة اللولة ف التشامپيونز ليڭ ضد فاينورد، ملي دخل بلاصت رحيم ستورلينڭ ف لوقت بلاصت الضايع. ف 5 غشت 2018، لعب براهيم 15 دقيقة اللخرة بلاصت فيل فودن ف ماتش ضد تشيلسي لي ربحات فيه السيتي ب 2 ل 0. مبعد ماركا لبيوتا اللولين ديالو ف 1 نونبر من نفس لعام ف ماتش لي ربحوه ضد فولهام ب 2 ل 0 (ماركا لبيوت بجوج). ريال مدريد. مبعد بزاف د التكهنات، سيرتو بسباب لكونطرا ديالو معا السيتي لي كان غادي يسالي ف يونيو 2019، نتاقل براهيم ل ريال مدريد ب £15، 5 مليون (€17 مليون) ف 6 يناير 2019. لكونطرا ديالو معا الريال لي غادي تال 2025، فيه زيادات لي يقدرو يخليو قيمتو تطلع ل £22 مليون (€24 مليون). لكونطرا كيشمل 15% غادي تاخدها السيتي ف حالت يلا نتاقل من الريال ل فرقة خرة، لي غادي تطلع ل 40% ف حالت يلا كان ديك لفرقة من نفس لمدينة (مانشيستر). 2019 ل 2020: اول موسم ف سپانيا و الرباح د لاليڭا. لعب لمرة اللولة معا لفرقة ف 9 يناير 2019، ملي دخل كا حتياطي ضد ليڭانيص ف كاس لماليك د سپانيا ف ماتش لي ربحاتو الريال ب 3 ل 0. 4 يام موراها لعب لمرة اللولة ف الليڭا ف ماتش ضد ريال بيتيس لي سالا ب 2 ل 1 ل صالح الريال. ماركا لبيت اللول ديالو ف 12 ماي من نفس لعام ضد ريال صوصيداد، لي سالا ب لخسارة ب 1 ل 3. لعب 6 د لمرات ف الليڭا د 2019-2020 لي دّاتها ريال مدريد. 2020-23: تسلاف ل ا سي ميلان و بطل ديال سيري ا. ف 4 شتنبر 2020، علنات ريال مدريد بلي غادي تسلّف براهيم دياز ل ا سي ميلان ف لموسم ديال 2020–2021. ف 27 شتنبر ماركا لبيت اللول ديالو ضد كروطون ف ماتش لي سالا ب الرباح ب 2 ل 0. ف 9 ماي 2021، ماركا ضد يوڤينتوس ف ماتش لي سالا ب 3 ل 0 ل صالح ا سي ميلان. موراها زاد عاماين خرة معا لفرقة معا امكانية باش تشريه ف خطرة. ف 15 شتنبر 2021، ماركا لبيت اللول ديالو ف تشانپيونز ليڭ ضد ليڤيرپول ف ماتش لي سالا ب لخسارة ب 2 ل 3. ف 14 فبراير 2023، ماركا لبيت لوحيد ف ماتش ضد طوطنهام هوتسپر ف الدور التاني ديال تشامپيونز ليڭ. 2023-دابا: الرجوع ل ريال مدريد. ف 10 يونيو 2023، تّعلن بلي براهيم دياز غادي يرجع ل ريال مدريد مبعد 3 د لمواسم ديال التسلاف، و بعدما مشى ماركو اسينصيو، تمدد لكونطرا ديالو تال يونيو 2027. ف ف 27 شتنبر، ماركا لبيت اللول ديالو مور ما رجع ف ماتش ديال لاليڭا ضد لاص پالماص لي سالا ب 2 ل 0، و كان هوّ الراجل د لماتش. ف 8 نونبر ماركا لبيت اللول ف تشامپيونز ليڭ معا ريال مدريد ضد لفرقة د براڭا، ف ماتش لي سالا ب 3 ل 0. ف 13 فبراير 2024، ماركا لبيت د الرباح ف ماتش ضد ر. ب. لاپتسيڭ ف الدور التاني ديال تشامپيونز ليڭ، و خدا جايزة الراجل د لماتش. ف 11 ماي 2024، ماركا 2 بيوت ضد ڭرانادا ف ماتش لي سالا ب 4 ل 0. لكاريير الدولية. سپانيا. لعب براهيم لمرة اللولة ف ماتش دولي على عمر د 16 عام، معا لمنتخب لوطني د سپانيا د قل من 17 عام، ف كاس ؤروپا د قل من 17 عام 2016 و 2017. بسباب كوڤيد-19، كانو شي لعّابا د لمنتخب د لكبار ف لعزل، و لمدريب سيرجيو بوسكيتس عيّط ل لعّابا قل من 21 عام على ود ماتش حيبي ضد ليتوانيا ف 8 يونيو 2021. براهيم كان واحد منهوم و ماركا لبيت التاني ف لماتش لي سالا ب 4 ل 0. لمغريب. ف 27 يناير 2023، تّعلن بلي براهيم دياز غادي يولّي يلعب معا لمنتخب د لمغريب د لكبار. ف اكتوبر 2023، جورنال ماركا السپانيولي ڭال بلي دياز غادي يلعب ل لمغريب، و بلي غير شي تفاصيل ادارية ديال الجنسية لي كيتسناو. ولايني ماعيّطش ليه لمدريب وليد الرڭراڭي على ود كاس افريقيا 2023 بسباب تيفاق مسبق بيناتهوم. ف 10 مارس 2024، براهيم دياز علم الجامعة لملكية د كورة رسمياً بلي باغي يلعب معا لمنتخب د لمغريب. ف 13 مارس، عيّط ليه الرڭراڭي على ود لماتشات ضد انڭولا و موريطانيا. ف 22 مارس لعب لماتش اللول ديالو معا لمنتخب د لمغريب ضد انڭولا، لي سالا ب الرباح ب 1 ل 0.